กรมชลประทาน เร่งระบายน้ำในแม่น้ำท่าจีน ลดปริมาณน้ำในแม่น้ำเจ้าพระยา
นายประพิศ จันทร์มา อธิบดีกรมชลประทาน เปิดเผยหลังลงพื้นที่ไปติดตามการบริหารจัดการน้ำแม่น้ำท่าจีน ในพื้นที่จังหวัดสมุทรสาคร ว่า กรมชลประทาน ได้บริหารจัดการน้ำเจ้าพระยาฝั่งตะวันตก เพื่อลดปริมาณน้ำในแม่น้ำเจ้าพระยา โดยการเร่งระบายน้ำลงสู่แม่น้ำท่าจีนและบริหารจัดการน้ำแม่น้ำท่าจีนในพื้นที่จังหวัดสมุทรสาคร ด้วยการใช้คลองที่มีในพื้นที่เป็นคลองรับน้ำเพื่อการระบายน้ำ เร่งระบายน้ำในพื้นที่ผ่านประตูระบายน้ำและเครื่องสูบน้ำถาวรบริเวณริมแม่น้ำท่าจีน นอกจากนี้ ยังได้เร่งระบายน้ำออกจากพื้นที่แก้มลิงผ่านประตูระบายน้ำและสถานีสูบน้ำคลองมหาชัยลงสู่ทะเล เพื่อเป็นการเพิ่มประสิทธิภาพในการระบายน้ำ จะทำการพร่องน้ำในคลองมหาชัยให้ต่ำกว่าตลิ่งและเดินเครื่องสูบน้ำที่สถานีสูบน้ำคลองมหาชัยและประตูระบายน้ำคลองหวายลิงใหญ่ เสริมในช่วงน้ำทะเลหนุนพร้อมกับเร่งระบายน้ำในคลองสายหลัก เพื่อรองรับปริมาณน้ำจากพื้นชุมชนด้วย อธิบดีกรมชลประทาน กำชับให้โครงการชลประทานในพื้นที่บริหารจัดการน้ำร่วมกันอย่างเป็นระบบเพื่อให้ประชาชนได้รับผลกระทบให้น้อยที่สุด พร้อมทั้งหมั่นตรวจสอบความมั่นคงของอาคารให้อยู่ในสภาพพร้อมใช้งาน จัดเตรียมเครื่องจักรเครื่องมือและเจ้าหน้าที่ประจำจุดพื้นที่เสี่ยง รวมถึงเร่งกำจัดวัชพืชและสิ่งกีดขวางทางน้ำบริเวณประตูระบายน้ำต่างๆ เพื่อเพิ่มประสิทธิภาพการระบายน้ำให้ไหลสะดวกมากยิ่งขึ้น